Амур Фәләх үзенең адашы Амур һәм адашының дусты Тимур турында

	Приморьедагы Тимур кушаматлы кәҗәне белмәгән кеше юктыр. Узган елның 26 нчы ноябрендә юлбарыска азык итеп аның читлегенә кертелгән иде ул. Ләкин, ни гаҗәп, бу ике җанвар аерылмас дусларга әверелде дә куйды. “Диалог” интервью агентлыгы әле генә шундый хәбәр таратты: Амур кушаматлы юлбарыс белән гадәти булмаган дуслыкта көн күрүче кәҗә Россия Дәүләт Думасына депутат итеп сайланырга мөмкин!	 Атаклы дуэт яши торган Приморье сафари-паркы директоры Дмитрий Мезенцев шулай дигән. “Тимур җәмәгатьчелек игътибарын башка кандидатларга караганда күбрәк җәлеп итә. Халык мәхәббәте турында әйтеп тә торасы юк. Нәрсә генә әйтмәсеннәр, кәҗәләрне хатын-кызлар ныграк ярата, димәк, алар бу “кандидат”ны һичшиксез яклап чыгачак. Тимур үзеннән көчлеләрдән курыкмый – кайсы депутатның юлбарыска каршы чыкканы бар?! Юк, ә Тимур моны булдыра, күреп торабыз.” Мәскәүдә “мөгезле кандидат”ны яклап беренче акция үткән. Сайлау алды программасында табибларның (шул исәптән ветеринарларның да) хезмәт хакын күтәрү, кешеләргә һәм хайваннарга түләүсез медицина хезмәте күрсәтү, авыр хәлдә калган кешеләр һәм җанварларны социаль яклау кебек бүлекләр бар. “Хайваннар һәм кешеләр хокукын яклау. Тимурга тавышыңны бир!” Гадәти булмаган сайлау алды кампаниясенең шигаре шундый. Акцияне оештыручылар Тимурның Россия паспорты юклыгы да борчымый. Бу мәсьәләне хәл итү безнең илдә бернинди авырлык тудырмый, дигән фикердә алар... 
	Амур ФӘЛӘХ	
Матбугат.ру

	№ --- | 04.03.2016	


